**Declarație**

*Viorica Mariniuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu sunt puternic însă, când mă lovește plânsul,

Când valul ce se-abate mă culcă la pământ,

Nu umblu prin cenușă, ca să-i măsor cuprinsul;

Renasc din lacrimi multe și cânt, Isuse, cânt!

Nu-s înțelept în vorbă, în fapte și-n purtare

Și-adeseori mi-e gândul greoi ca un butuc,

Dar ai lăsat în lume cuvânt de îndrumare:

Din Cartea ce-ai lăsat-o, prind viață și mă duc.

Nu-s bun, dar când în rugă mi-e inima-nvelită,

Cel care-mi vrea pierzarea, nu mi-e deloc dușman;

Mă rog ca pentru mine: ferește-l de ispită

Și dă-i din îndurare un an… și înc-un an.

Nu sunt puternic, Doamne, nici înțelept nu sunt

Și-n lume-am făcut rele cât nu pot să le spun!

Însă declară astăzi o mână de pământ:

TU ești puternic, Doamne! Și înțelept. Și bun.